Jabarkan Kerjaya dari Raysha Rizrose dalam bahasa melayu

Kerjaya Raysha bermula pada 2011 menerusi watak Mimi dalam drama Paksu Man di TV AlHijrah, yang merupakan kemunculan sulung beliau yang ketika itu baru berusia 15 tahun.

Empat tahun kemudian, beliau terpilih sebagai salah seorang dari 20 peserta Dewi Remaja 2014/15 dan bergelar juara sekaligus menewaskan empat lagi finalis iaitu Syamim Farid, Balqish Maarif, Deeba Halil, dan Mawar Rashid. Ini menjadikan beliau sebagai pemenang termuda pertandingan itu. Selain itu, beliau juga menyandang gelaran Dewi Berseri Fair & Lovely menerusi pertandingan sama.

Namanya mula dikenali umum menerusi watak Yuhanis lakonannya dalam drama Pinggan Tak Retak, Nasi Tak Dingin lakonan bersama Azrel Ismail dan Idris Khan yang bersiaran di Slot Akasia TV3. Pada November 2016, Raysha mengumumkan tidak lagi berada di bawah pengurusan Astro selepas hampir setahun.

Beliau membuat penampilan sulung di layar lebar menerusi filem Dukun Doktor Dani arahan Sabri Yunus; memegang watak sebagai Fikha. Raysha dipilih semasa menghadiri sesi ujibakat yang diadakan oleh Astro Shaw seminggu sebelum dinobatkan sebagai juara Dewi Remaja. Raysha menjayakan peranan utama sebagai Aishah dalam siri drama Zahir Tak Terucap di TV3. Beliau juga digandingkan bersama Aiman Hakim Ridza dalam telefilem Apa Dah Jadi di TV2.

Raysha muncul bersama Hefny Sahad dalam drama online Cintaku di Bumi Izmir yang bersiaran di Unifi TV pada Ogos 2018.

Beliau berlakon bersama Ashraf Muslim dan Syazuwan Hassan dalam drama adaptasi novel Dia Menantu Rahsia sebagai Melissa, yang bersiaran di TV3 dari 29 Januari hingga 7 Mac 2019.

Raysha bakal tampil dengan sebuah lagu baru untuk runut bunyi filem Seandainya Kau Ada di mana beliau merupakan salah seorang pelakon utamanya bersama Fendy Bakry dan Ruhainies Farehah. Beliau muncul dalam drama Ryan Aralyn lakonan bersama Zul Ariffin yang bersiaran di TV3 dari 25 September 2020 sehingga 3 November 2020.

Pada tahun 2021, beliau memegang watak sebagai Jasmine dalam drama Terlerai Noktah, seterusnya membintangi filem Hantu Ke Lima sebagai Auni Qaisara Putri. Pada tahun 2022, beliau berlakon bersama Elizabeth Tan, Ikmal Amry dan Alicia Amin dalam drama seram Ex Aku Pontianak yang mana beliau melakonkan watak sebagai Suraya, seorang penjejak pontianak yang memiliki kuasa istimewa boleh menghapuskan makhluk halus itu.

Raysha kemudian muncul dalam drama Bisik Bisik Gelora yang menggandingkan beliau bersama Redza Rosli. Menerusi drama ini, beliau melakonkan watak sebagai Banin Arumi, seorang gadis bandar yang liar di usia yang muda.